Ébúg Ńtondôbə yábəbə ayɔŋ ásə é ngázu kwí ábə Yeremías ḿbú nyinǎ Yōákim, mɔ́n Yosias, ǹkúkúmá yǎ Yúda, abǒg tē á ngábə́ ḿbú ósú nabukodonosor, ǹkúkúmá yā Babilón, 2profɛ́d Yeremías a ngáyédan ebúg tē á mís mə́ áyɔŋ ásə̄ yā Yúda ai é bod bə́sə̄ bə́ ngábə́ tɔá á Yērúzalɛm. 3A tádigi á ḿbū áwômo ai lálā Yosias, mɔ́n Amôn, ǹkúkúmá yā Yúda, a zaa kwí ámōs yə aná, mim̀bú mə̄wóm mə́bɛ̄ ai mílɛ́, ebúg Ńtondôbə é zaa kwí ábə ma, makɔ́bɔ ai mínā təgə ku sɔ́m, hədá mǐ təge ma vógolo. 4Ńdɔ̄ fə Ǹtondôbə a ngálóm mína bitúgā bíé bəprofɛ́d bə́sə̄ nálā təge ku sɔ́m, hədá myǎ ndzí kig wóg ngə́ á kə́ə̄ álɔ̄ nə́ mǐ wog. 5Ebúg tē é ngábə́ nâ: mod ósə̄ á kódógō á ḿbə̂ zěn wōē, á dzōge bəbə̂ mim̀bɔán bóé; abǒg tē hḿ myāyi tɔbɔ é sí Ńtondôbə a ngávə́ mínā, mínā bə́bēn ai běsīā báán, a tádígi á ńnǒm étɔ̄á a kələ kwí ǎ ńnǒm étɔ̄á. 6Tə myǎkə myǎtoŋ bəzambá bə̄fə́ nə́ mǐ sye bɔ́ ai nâ mǐ lūgū bɔ́; tə myǎbɔ nâ mə́ līŋán ai mim̀bɔán yā mɔ́ máán, abǒg te mǎyǐ kig mína bɔ é dzam á nə́ ábē. 7Hədá, ńdɔ myá ndzí kig ma wóg, Ǹtondôbə énye a kɔ́bɔ, ńdɔ mí ngábɔ̄bɔ̄ naa mə́ līŋán ai mim̀bɔán yā mɔ́ máán ású ámalá dáán. 8Asú tē ńdɔ̄ hḿ Ńtondôbə Sabaod a kɔ́bɔ̄ nâ: ḿból myá ndzí kig wóg bibúg byáma, 9matâm hḿ sɔ̄ lóm lóē mə̄ndá mə́ bod mə́sə̄ yā ńnam âkoé, Ǹtondôbə énye a kɔ́bɔ̄, á ngɔ̄dɔ́ etúgā dzáma Nabukodonosor, ǹkúkúmá yǎ Babilón, éyɔŋ mǎyi sɔ́ ai bɔ́ nə́ bə́ zu lúman ai ńnam hí ai bǒd yā étē ai mə́yɔŋ mə́sə̄ yā ngɔ́dɔ́ mā; mayi bɔ́ bɔ ékɔ wɔ̌ŋ, dzóm ébûg ­mənyu, ewoe lóe, bilíg á ńnǒm étɔ̄á. 1OMayi mana áyə̄ngá miǹtag ai məfon ábə̄ bɔ́, ǹlóé ńnóm bân ǹgál, edǔŋ mə́kɔ́g mə́ ńkɔán ai m̀fyɛ álámba. 11Ńnam ósə̄ hí wâyi vəŋǎn bīlíg bilíg, mə́yɔŋ má mə́ və̄ŋán álɔ̌ ńkúkúmá yǎ Babilón á tâŋ bisəb məwóm zamgbál. 12Hədá ǹnyie anə́ bisəb məwóm zamgbál byákwí, mayi kə́ lúman ai ǹkúkúmá yǎ Babilón ai áyɔŋ dí, Ǹtondôbə énye a kɔ́bɔ, ású ábé dábán, ai ǹnam Bəkaldéan; nə́ mə́ və̄ŋán wá bīlíg á kɔ́m yǎ kɔ́m.